Des d’aquest dimarts ja és possible pagar el parquímetre a través del telèfon mòbil a Tarragona. L’aplicació Telpark engloba les 5.129 places d’aparcament regulat en superfície existents a la ciutat. La tinent d’alcalde i presidenta d’Aparcaments Municipals, Begoña Floria, ha subratllat que el sistema aportarà comoditat a l’usuari, que podrà realitzar els pagaments o, si cal, anul·lar denúncies, sense necessitat d’adreçar-se a un parquímetre. La mesura s’emmarca en un paquet de millores que s’implementaran enguany, entre les quals destaca la renovació tecnològica de tot el sistema de control d’accés i de pagament als aparcaments soterrats municipals. També es preveu implementar la tramitació electrònica dels abonaments i targetes per a residents. El conjunt d’actuacions suposaran una inversió d’1,2 MEUR.  L’empresa Aparcaments Municipals de Tarragona (AMT) ha presentat aquest dimarts una aplicació que facilita la gestió i el pagament de l’aparcament en les zones regulades a través del telèfon mòbil intel·ligent i que permet al consumidor personalitzar el seu aparcament en les zones regulades. L’anunci s’ha fet coincidint amb el primer dia de funcionament del sistema.   La nova aplicació és gratuïta i permet a l’usuari gestionar el seu aparcament des del mòbil sense necessitat d’anar al parquímetre i treure un tiquet o la d’anul·lar denúncies per temps excedit. Ara per ara, la primera disponible és Telpark, però en un futur se n’afegiran d’altres. Per començar a utilitzar-la, l’usuari ha de descarregar l’aplicació, que és gratuïta, i registrar-se.  Per començar a utilitzar-la, cal introduir les dades del vehicle o dels vehicles amb què es vulgui d’aparcar, així com la informació de pagament. A partir d’aquest moment, l’usuari pot realitzar els pagaments pel temps desitjat, allargar l’estada o anul·lar denúncies. Els vigilants disposaran de tota la informació als dispositius mòbils tipus PDA, a més del suport que representa el Visual Car, el vehicle que llegeix les matrícules dels vehicles estacionats en zones regulades. La presidenta d’AMT i tinent d’alcalde, Begoña Floria, ha destacat que la nova aplicació aportarà una major comoditat a l’usuari i, també, donarà resposta a les queixes rebudes per la lentitud dels parquímetres instal·lats l’any 2012. Floria ha avançat que, a més, Telpark ofereix la possibilitat de sol·licitar un document mensual de facturació, pensat principalment per a autònoms i empreses.  L’aplicació engloba les 5.129 places d’aparcament regulat en superfície existent a la ciutat, de les quals prop d’un miler corresponen a la zona blava i, la resta, a les zones verda i taronja. A més, Telpark manté l’opció de tarifes per a residents, tal com permeten els parquímetres. De fet, el conjunt de tarifes es mantindran congelades enguany i es mantenen les tarifes socials. Floria ha subratllat també “el context d’equilibri financer” de l’empresa, tot i el llast que suposa l’aparcament de Jaume I.  Les millores tecnològiques continuaran amb altres mesures destacades com són iniciar la tramitació electrònica dels abonaments i targetes per a residents –actualment uns 2.000-, amb una progressiva desaparició del paper com a comprovant, que s’implantarà al llarg del primer semestre. A partir del segon semestre de l’any s’engegarà el canvi tecnològic de tot el sistema de control d’accés i de pagament als aparcaments soterrats. Segons ha explicat el gerent d’AMT, Sergi Arts, es vol aparcar l’ús de la banda magnètica en els tiquets, que comença a ser obsolet, i implementar sistemes de codi QR o de barres. Així, per exemple, un abonat podrà accedir a l’aparcament mostrant un codi des del propi telèfon mòbil. Igualment, també es vol estendre el pagament a través del mòbil als aparcaments municipals, amb la mateixa aplicació dels parquímetres.  La tinent d’alcalde Begoña Floria ha insistit que el consistori treballa per millorar la mobilitat a la ciutat i per fomentar l’ús del transport públic. “Tenim uns 77.000 vehicles censats a la ciutat i poc més de 5.000 places regulades al centre”, ha fet notar Floria, qui ha apel·lat a continuar fent “pedagogia” entre els ciutadans. Pel que fa a la introducció de canvis en les categories de residents, Floria s’ha emplaçat a la revisió que es farà l’any que ve del Pla de Mobilitat.

Summary: Tarragona se suma a les ciutats que permeten pagar el parquímetre a través del telèfon mòbil


La candidata a presidir el PP treu pit a Barcelona en l'arrencada del procés per al nou lideratge de la formació, en què demana que no hi hagi "fractures" ni "ferides" ACN Barcelona.-La candidata a presidir el Partit Popular i fins aquest divendres secretària general del partit, Maria Dolores de Cospedal, ha començat a Barcelona la campanya per substituir a Mariano Rajoy en el lideratge de la formació. I ho ha fet atacant als independentistes catalans i defensant la "unitat d'Espanya". "Si els atacs d'ETA no van aconseguir acabar amb Espanya, no ho aconseguiran Puigdemont i Torra", ha dit Cospedal a la seu del partit davant un grup nombrós de militants i afiliats i acompanyada de la diputada Dolors Montserrat, portaveu de la campanya. Ha assegurat que no permetrà "de cap de les maneres" cap "truc" ni "estratègia" perquè Catalunya se separi d'Espanya. En clau interna, assegura que el PP no més mou "per interessos personals", i ha demanat que de l'elecció del nou president o presidenta del partit no en quedin "ferides" o "fractures".

Summary: Cospedal: "Si els atacs d'ETA no van aconseguir acabar amb Espanya, no ho aconseguiran Puigdemont i Torra"


El conseller d’Interior, Miquel Buch, ha respost aquest dilluns al ministre d’Exteriors, Josep Borrell, que no és cert que a Catalunya es visqui “en conflicte permanent”. Després que el ministre alertés d’un risc d’enfrontament civil pel clima polític actual, Buch ha defensat que els catalans “vivim en absoluta convivència i amb debats, com tenen en totes les zones del món”, però ningú, ha subratllat, “pateix per la seva integritat física”. Durant una visita a la comissaria dels Mossos d’Esquadra a Cambrils (Baix Camp), el conseller ha apuntat que cada dia passeja amb els seus tres fills pel carrer i que no nota aquesta situació de què parla el ministre. “En tot cas, si hi ha algú que creu que aquí hi ha un clima que no és el verídic, el convido a passar un dia en qualsevol poble de Catalunya perquè vegi que el que algú pot pensar o opinar no s’acosta gens a la realitat”, ha reblat Buch.

Summary: Buch replica a Borrell que els catalans “vivim en absoluta convivència” i “ningú pateix per la seva integritat física”


L'Agència de Salut Pública i els serveis assistencials de la Garrotxa estan investigant i contenint un brot de coronavirus que ha afectat 31 persones: 20 treballadors d'una empresa de la comarca i onze contactes d'aquests. Segons informa el Departament de Salut, dinou dels contagiats presenten simptomatologia lleu, mentre que dotze no tenen cap símptoma. Tots els afectats, que evolucionen favorablement, estan fent el confinament de catorze dies als seus domicilis per evitar la propagació del virus. Des de l'empresa van fer proves de PCR per determinar la presència del virus als treballadors que tenien contacte amb els afectats a mode de cribratge, per tant, Salut no preveu més afectacions a l'entorn laboral.  La notificació del primer cas es va registrar el 5 de juny, d'un dels treballadors que va informar que havia iniciat símptomes el 27 de maig. La data d'inici de símptomes dels contactes és entre el 3 i el 10 de juny. Els centres de salut de la zona i l'Agència de Salut Pública de Catalunya a Girona estan fent seguiment als casos i als seus contactes per evitar la propagació del coronavirus i subratllen que està "controlat".  Amb tot, Salut trasllada un missatge a la ciutadania per no abaixar la guàrdia ni ara ni a l'entrada a la fase 3 de la regió sanitària Girona a partir de dilluns. Recorden que cal seguir les recomanacions de les autoritats sanitàries i sobretot mantenir les distàncies de seguretat, portar mascaretes i fer una bona higiene de mans.

Summary: Salut Pública investiga un brot de coronavirus a la Garrotxa que ha afectat 31 persones


El candidat a lehendakari per EH Bildu, Arnaldo Otegi, ha insistit que anirà fins al final amb la seva candidatura just avui -29 d’agost- quan la Junta Electoral de Guipúscoa publicarà les llistes definitives del candidats que concorren a les eleccions basques del proper 25 de setembre. “Unes eleccions no poden estar sotmeses al xantatge d’una institució aliena al país que decideix qui es pot presentar”, ha criticat Otegi als micròfons de Ràdio Euskadi. De fet, el candidat a lehendakari per EH Bildu ha apuntat directament contra “el govern d’Espanya” i també ha aprofitat per pressionar el candidat del PNB i actual lehendakari, Íñigo Urkullu. “Jo no em presentaria si no deixessin concórrer a un altre candidat”, ha reflexionat en veu alta Otegi. “Si jo fos lehendakari i el govern d’Espanya decidís que un candidat d’una altra formació no pogués concórrer, estaria disposat a no presentar-me”, ha insistit.  “La més alta magistratura d’aquest país, en aquest cas dels tres territoris de la comunitat basca, alguna cosa haurà de dir sobre la possibilitat i impossibilitat que un compatriota o conciutadà que no està en les seves tesis ideològiques i polítiques sigui sotmès a un judici polític i se li impedeixi presentar-se a unes eleccions”, ha valorat el candidat d’EH Bildu. Tot i això, Otegi ha garantit que encapçalarà les llistes del seu partit “fins al final” perquè “no hi ha raons jurídiques que m’impossibilitin com a candidat”. “El debat no és Otegi sí o Otegi no, si no democràcia si o democràcia no”, ha afirmat el líder abertzale, que ha anat un pas més enllà. “La pregunta que em faig és si el govern de l’Estat i Brussel·les decideixen ja per nosaltres la política fiscal, la política industrial, quines banderes s’han de posar a les nostres institucions o si podem augmentar la plantilla de l’Ertzaintza. Ara també sobre qui pot ser lehendakari i qui no?”, s’ha qüestionat Otegi. “I què més? Per això hem de decidir aquí i ara, ens hem de posar d’acord, per fer un camí per construir una societat molt més justa. No hi ha debat identitari, sinó de com viure millor. Aquesta és la invitació que estem fent”, ha reblat el líder d’EH Bildu.  Acceptada la recusació d’un dels magistrats de la Junta Electoral La Junta Electoral de Guipúscoa publicarà aquest dilluns 29 d’agost les llistes definitives que concorreran a les eleccions basques del proper 25 de setembre. Així, un cop analitzades les impugnacions de C’s i PP a la candidatura d’Arnaldo Otegi –juntament amb les al·legacions d’EH Bildu-, la Junta Electoral decidirà si inicialment Otegi és elegible o no. Prèviament, EH Bildu ja ha aconseguit una petita victòria parcial amb l’acceptació de la recusació d’un dels cinc magistrats d'aquesta Junta Electoral de Guipúscoa. Es tracta del magistrat Iñaki Agirreazkuenaga, que fa uns dies va fer unes declaracions als mitjans on es pronunciava clarament en contra que Otegi fos candidat a lehendakari. La Junta Electoral del País Basc s’ha reunit d’urgència aquest dilluns  i ha decidit apartar Agirreazkuenaga de la decisió sobre Otegi per “protegir l’aparença d’objectivitat” de la Junta de Guipúscoa.  Si finalment, la candidatura d’Otegi al capdavant d’EH Bildu no és acceptada, el líder abertzale podria recórrer al jutjat contenciós administratiu de Sant Sebastià. El jutge ordinari hauria d’adoptar una decisió abans del proper 3 de setembre. Si aquesta primera via judicial fracassés, l’última paraula seria per al Tribunal Constitucional. Un recurs d’empara d’EH Bildu abans del 5 de setembre s’hauria de resoldre el 9 de setembre, dia en què comença la campanya electoral a Euskadi.

Summary: Otegi: “Unes eleccions no poden estar sotmeses al xantatge d’una institució aliena al país que decideix qui es presenta”


El president de la Generalitat, Quim Torra, ha replicat aquest dissabte a la Moncloa que "el dret internacional no comporta cap prohibició aplicable a les declaracions d'independència". Després que la portaveu del govern espanyol, Isabel Celaá, assegurés que el dret a l'autodeterminació "no existeix" per a Catalunya perquè no està reconegut a la Constitució, Torra ha citat a Twitter un fragment de la sentència del Tribunal Internacional de Justícia sobre la situació de Kosovo del 2010, que va avalar la seva declaració unilateral d'independència. El 17 de febrer del 2008 Kosovo va declarar la independència sense l'aval de Sèrbia, i dos anys més tard, el tribunal de la Haia va dir que la declaració "no infringeix el dret internacional general".

Summary: Torra replica a la Moncloa que el dret internacional no prohibeix les declaracions d'independència


El president de la Generalitat, Carles Puigdemont, ha comparegut aquest dimecres davant el ple del Parlament per fer un balanç de l’acció del Govern contra la pobresa i un seguiment de les mesures que es van comprometre a implementar al ple monogràfic sobre les desigualtats. Puigdemont ha centrat la seva primera intervenció en dibuixar un marc general i el context que, segons ell, provoca que el Govern no pugui atendre millor aquests problemes. En aquest sentit, el president ha culpat directament a l’existència “d’un dèficit fiscal brutal” que provoca que els recursos que produeix Catalunya “marxin i no tornin, impedint el repartiment de la riquesa”. A més, ha afegit que “no tenir totes les eines” per gestionar els recursos que generen els catalans i no disposar d’un estat propi també agreuja aquesta situació i impedeix millorar aquestes polítiques socials. En aquest sentit, ha apuntat a la independència com a solució. I de la mateixa manera, el president ha volgut reivindicar la feina del Govern actual per “maximitzar els recursos disponibles” i destinar-hi “el percentatge més alt de la història a polítiques socials” dins el pressupost.  Carles Puigdemont ha volgut deixar la concreció de les mesures impulsades i el balanç concret de les polítiques socials al vicepresident, Oriol Junqueras, i les conselleres de Presidència, Neus Munté, i d’Afers Socials i Treball, Dolors Bassa. És per això que el seu missatge ha estat més polític i ha anat destinat a explicar els motius que, segons ell, han portat a Catalunya a tenir els indicadors de pobresa i desigualtat que té, i a mantenir el ritme actual de recuperació. Per al president, doncs, la “causa” que “la capacitat de crear riquesa que té Catalunya no es pugui traduir en un millor progrés i equilibri social” està molt clara. “És evident. Existeix un dèficit fiscal brutal; el 8% de la nostra riquesa marxa i no torna. Gran part de la riquesa generada a Catalunya amb l’esforç de contribuents i empreses no tenen retorn al propi país, i això impedeix que la capacitat productiva del país pugui capilaritzar i el repartiment de la riquesa”, ha etzibat, tot afegint que per amb aquest plantejament queda clar que “el dèficit fiscal és dèficit social”. És per això que el president ha volgut presentar el projecte sobiranista i la possibilitat de tenir un estat propi com a solució al problema. Segons Puigdemont, sense “les eines necessàries” per poder gestionar els recursos que genera Catalunya en la seva totalitat, la millora de les polítiques socials no podrà arribar. “Volem que aquests recursos que el país és capaç de generar es puguin repartir millor entre el conjunt de la ciutadania perquè ningú quedi enrere. No hi ha dret que generant aquests recursos no tinguem els instruments per evitar el més essencial. Volem un país més cohesionat, més just i amb més oportunitats per tothom. En això tenim posada l’esperança i hi treballem”, ha conclòs el president per reivindicar que la independència té en “poder viure millor” la seva principal motivació. “Agenda social i nacional són indestriables. Viure millor és l’objectiu principal de poder disposar de les eines d’un estat”, ha dit. I és que, segons el president, perquè Catalunya pogués assolir la mitjana europea en recursos destinats a lluitar contra la pobresa i la millora social, s’hauria d’incrementar el pressupost de la Generalitat en 11.300 milions d’euros. “Catalunya genera aquests recursos, té prou capacitat per disposar d’un estat del benestar així de potent. Però els recursos marxen per finançar coses que sabem i altres no ens agraden gens”, ha sentenciat.  Amb tot, el president ha volgut treure pit de l’acció de Govern en relació a les polítiques socials i per això ha assegurat que l’executiu “intenta posar solucions” davant la situació que pateixen les arques de la Generalitat. En aquest sentit, ha remarcat que el pressupost de 2017 estina “el 74% del seu total a polítiques socials, el percentatge més alt de la història”, i que el nombre de beneficiaris de prestacions de la llei de la dependència “s’ha incrementat un 50% entre 2011 i 2016” i que “es destina un 45% més de recursos que al 2010, tot i que l’Estat no compleix amb el 50% que hauria d’aportar i és la Generalitat qui finança el 80% de les prestacions”.  A més, ha reivindicat que “malgrat el context”, Catalunya està sent capaç “de generar ocupació i de créixer econòmicament”. “Malgrat els auguris d’alguns, Catalunya creix, exporta, atrau inversions, crea riquesa i a més tot això ho fa amb més força que els països de l’entorn”, ha afegit.

Summary: Puigdemont culpa el “dèficit fiscal brutal” i la manca d’un estat propi de la impossibilitat d’atendre millor la pobresa


Tres bombers de Lleida s'han adherit a nivell particular a la iniciativa proposada pels Advocats per la Democràcia i han presentat un recurs d'empara contra el 155. Ho han fet aquest dijous, dia en què a les 14h s'esgota el termini per fer-ho i han rebut el suport d'una vintena de Bombers de Ponent pels Drets i les Llibertats. Un dels bombers signants, Jordi Farré, ha explicat que ha decidit adherir-s'hi perquè el 155 "ens afecta a tots" i perquè vol que es respecti el que els ciutadans de Catalunya van votar majoritàriament a les eleccions del 2015 i també en aquestes últimes del 21 de desembre. "És una qüestió de democràcia i cal defensar-ho d'una manera pacífica i sense violència, com hem fet sempre", ha dit. Advocats per la Democràcia calcula que fins a un centenar de particulars s'han adherit a la iniciativa. L'associació Advocacia per la Democràcia, sorgida arran dels fets de l'1-O i que agrupa prop d'un centenar d'advocats de la demarcació de Lleida en defensa dels drets humans i de les llibertats, va plantejar una acció legal consistent en la presentació d'un recurs d'empara davant el Tribunal Constitucional contra l'acord del Senat que va aprovar les mesures que li proposava el govern de l'Estat en aplicació de l'article 155 de la Constitució espanyola. Es tracta d'un recurs que cada ciutadà pot presentar de forma individual "contra actes o decisions dels poders públics que violin determinats drets fonamentals de la persona dels que estan recollits en la Constitució espanyola".  El David Gil, d'Advocacia per la Democràcia a Lleida, ha explicat que es va decidir dur a terme aquesta acció legal i obrir-la a tota la ciutadania que volgués adherir-se perquè "la decisió adoptada pel Senat el dia 27 d'octubre de 2017 va violar el dret que tenen els ciutadans de Catalunya en la mesura que va cessar els seus representants legítims abans d'haver‐se esgotat el seu mandat". Consideren que s'ha vulnerat el dret a la participació política, és a dir, "a tenir un Parlament que es mantingui durant tota la legislatura i que ens representi encara que no l'haguem votat". "Que amb el 155 s'hagi cessat tot un govern i s'hagi dissolt un Parlament, ens vulnera als ciutadans de Catalunya aquest dret fonamental reconegut a la Constitució espanyola i a la Declaració Universal dels Drets Humans", ha afegit.

Summary: Tres bombers de Lleida s'adhereixen a la proposta d'Advocats per la Democràcia i presenten recurs contra el 155


El president del PP, Pablo Casado, ha criticat el registre horari obligatori a totes les empreses impulsat per l'executiu de Pedro Sánchez que va entrar en vigor diumenge. "Pretenen que la gent vagi a treballar gairebé amb un codi de barres al front" i que "tothom fitxi com si fos el 'Gran Germà'", ha dit aquest dilluns a la tarda el líder dels populars en un acte de campanya del 26-M a Logronyo (La Rioja). Casado ha demanat als electors que no es "resignin" a les polítiques d'esquerres i ha assegurat que el PP és l'únic partit que pot fer de "contrapès" des d'ajuntaments i autonomies per "recuperar el rumb de la nació". Casado ha dit que cal que el PSOE "perdi poder territorial" per evitar que tingui "barra lliure" i pacti amb Podem i ERC, que és el que vol Sánchez, segons el líder del PP. El president dels populars ha argumentat que el sistema de contrapesos a l'Estat és "a través de les diferents administracions" i ha fet una crida a unir el vot entorn el PP per evitar que Espanya "sigui una autopista per a les polítiques d'esquerres". Casado ha defensat que les "arrels" del PP mai han canviat i ha atribuït el resultat del 28-A a les "circumstàncies". "Nosaltres sempre hem estat on estem ara", ha dit Casado, que ha criticat aquells que l'acusen de no estar al centre ideològic. El líder del PP ha comparat el partit amb el vi i ha assegurat que tot i tenir bones vinyes no sempre s'obté una bona collita. "No depèn de la vinya o de l'enòleg sinó del clima, de la competència, de les circumstàncies", ha plantejat Casado, que ha defensat que les "vinyes" i la "marca" del PP és "el millor producte polític d'Espanya" i aguantarà la "tempesta".  En canvi, Casado ha criticat els partits que "plagien" programes electorals o "insulten" dient al PP que no és de centre, en referència a Cs i Vox. "Per molt que ho intentin no hi ha competència", ha dit el líder del PP, que ha reivindicat la gestió dels populars en contraposició a les esquerres i els independentistes. "Els encanta l'efecte crida" El líder dels populars també ha acusat el govern espanyol d'inacció amb la "immigració irregular": "Els encanta l'efecte crida", ha dit en referència al salt de la tanca de Melilla de diumenge per part d'un grup de migrants -una cinquantena va aconseguir entrar a territori de l'Estat-, una "allau" segons Casado, que va acabar amb agents ferits. El líder del PP ha apostat per una migració "regulada i endreçada".

Summary: Casado critica el registre horari a les empreses: "Pretenen que anem a treballar gairebé amb un codi de barres al front"


L'ecosistema d'start-ups a Catalunya ha crescut un 38% en tres anys i ja està format per 1.500 empreses, segons les dades d'un estudi elaborat pel Departament d'Empresa i Coneixement. L'informe, presentat aquest dimecres en roda de premsa, assenyala que aquest sector dóna feina a 16.900 persones a Catalunya, un 23% més que al 2016. Durant la conferència, la consellera d'Empresa i Coneixement, Àngels Chacón, ha anunciat que s'ha iniciat un procés per ampliar la seva presència als Estats Units amb una nova oficina a Austin. A més, ha fet públic que la conselleria destinarà 20 milions d'euros en els pròxims tres anys a impulsar l'ecosistema start-ups catalanes. Tot plegat per aconseguir els objectius d'arribar al 2030 amb 4.000 empreses emergents, 400 scale-ups i 15 unicorns, les start-ups valorades en més de mil milions d'euros. En aquests moments, el Govern considera que hi ha 3 unicorns creats a Catalunya: Glovo, LetGo i Edreams. El Departament confia en poder incrementar la dotació pressupostaria dedicada al foment i promoció de les empreses emergents i s'ha proposat crear verticals d'activitat per organitzar les companyies, impulsar la col·laboració entre start-ups i grans corporacions, ampliar les línies d'ajut i potenciar la connexió internacional de les empreses. La presència a Austin ampliarà la presència als Estats Units, on el Govern té oficines a Sillicon Valley, Miami, Nova York i Washington. També es vol recolzar start-ups en fase pre-llavor i intensives en tecnologies, una tipologia d'empreses que ja estan implementades a Catalunya, ja que l'estudi assenyala que el 64% de les start-ups treballen amb tecnologies vinculades a la indústria 4.0, sobretot en els camps del cloud computing, el big data, l'internet de les coses (IoT), la intel·ligència artificial i els sistemes integrats. Un ecosistema "internacionalitzat" El directori també mostra com l'ocupació mitjana ha passat de 9 treballadors el 2016 a 16 treballadors el 2018. A més, es pot afirmar que, en aquest període, ha augmentat la mida de les empreses perquè s'han reduït en 11 punts percentuals les start-ups amb menys de 5 treballadors i ara mateix el 60% de les empreses tenen 6 empleats o més. Chacón ha assegurat que les dades mostren que l'ecosistema està "internacionalitzat", ja que el 19% dels treballadors són estrangers, un percentatge que se situa en el 15% en el cas dels fundadors d'aquestes empreses. Una altra mostra de la "maduresa" de l'ecosistema, en paraules de la consellera d'Empresa i Coneixement, és la presència "emprenedors en sèrie a Catalunya" perquè l'informe mostra que el 39% dels fundadors d'start-ups a Catalunya ja havien creat anteriorment alguna empresa emergent. La titular d'Empresa ha insistit en el fet que "l'atracció i la generació de talent" start-up a Catalunya "és cabdal" perquè ajuda a atraure inversió estrangera en tots els sectors. Més presència de dones i domini de TIC, oci i salut La radiografia també revela que el 21,8% dels equips fundadors d'empreses emergents a Catalunya compten amb dones directives. El conseller delegat d'Acció, Joan Romero, ha apuntat que aquest es tracta d'un percentatge superior al de la mitjana de la Unió Europea (17,6%) i al de països com Països Baixos, Suècia, França, Regne Unit o Alemanya. Agrupades per sectors, les start-ups catalanes es dediquen sobretot a les TIC, l'oci i la salut. En concret, estan especialitzades en els serveis empresarials i productivitat (10,3%), tecnologies relacionades amb la salut i la medicina (10,3%), la biotecnologia i la farmàcia (7,1%), l'oci i la tecnologia relacionada amb els viatges (6,8%) i les TIC i les telecomunicacions (6%). Més de 2.800 MEUR en inversió El document també analitza el finançament que obtenen aquestes companyies catalanes. Així, recull que 3 de cada 4 empreses emergents catalanes aconsegueixen finançament i que el 20% de les empreses emergents han aconseguit rondes d'inversió superiors al milió d'euros. Pel que fa al volum d'inversió, el document recull les dades de Dealroom, segons les quals en els últims cinc anys Barcelona s'ha situat com el cinquè hub europeu amb 2.748 milions d'euros d'inversió, per darrere de Londres, Berlín, París i Estocolm i per davant de Munich i Amsterdam. En total, s'han fet més de 320 rondes d'inversió a Barcelona. L'estudi també revela que les tecnologies que han atret més inversors a Catalunya són les TIC (concentren el 21% de les operacions de finançament), el big data (16%) i el cloud computing.

Summary: L'ecosistema d'start-ups catalanes creix un 38% en tres anys i ja està format per 1.500 empreses


El nou portaveu del PPC al Parlament, Alejandro Fernández, veu "marge per arribar a acords" entre els governs català i espanyol en "moltíssims" àmbits, però sense necessitat de reformar la Constitució, com per exemple, "les infraestructures, el finançament o l'educació". En una entrevista al 3/24 Fernández argumenta que "algunes de les coses" que es van posar sobre la taula al 2012 no es van poder abordar per la situació econòmica però ara "l'economia està millorant". En aquest sentit, considera que a Catalunya el que li convé és "seguir l'exemple del País Basc". En clau de futur, el dirigent popular ha afegit que seria "molt saludable" que a Catalunya "algun dia" governés una aliança de partits no nacionalistes, amb un pacte entre populars, socialistes i C's. Fernández, que ha substituït recentment Enric Millo com a portaveu popular al Parlament, considera que una reforma constitucional necessitaria tenir un "acord i gual o superior" que quan es va aprovar el 1978, i no a partir de "fórmules unilaterals" que van "contra la convivència".  Tot i això, considera que hi ha aspectes que es poden millorar sense tocar la Constitució, com el finançament, infraestructures o educació però recorda que quan el llavors president Mas les va posar sobre la taula el 2012 "Espanya estava a punt de ser intervinguda" i "era molt complicat arribar a acords". En aquest sentit, creu que la millora econòmica possibilita que ara es puguin arribar a "acords" i considera "una bona notícia" que els dos governs "parlin més".  Pel que fa a un major reconeixement de la llengua, assegura que "a Catalunya hi ha una certa sensació d'urgència amb la qüestió del català que no canviarà en funció del que digui la Constitució". Fernández creu que Catalunya hauria de seguir "l'exemple del País Basc" i el seu lehendakari, Íñigo Urkullu, que "ha decidit seguir el camí del sentit comú" i no el de "l'harakiri" que van emprendre primer Ibarretxe i després Mas. El portaveu dels populars ha negat que la política estigui "judicialitzada" i ha recordat que el Tribunal Constitucional ha donat la raó "moltes vegades" a la Generalitat, que hi recorre sempre que hi ha un conflicte competencial, ha recordat. També s'ha referit a l'impost de les begudes ensucrades i s'ha refermat en què la seva formació està en contra de la pujada d'impostos com a regla, encara que en el conjunt estatal ara el pacte entre el PP i el PSOE comporti que s'acabin pujant.  Fernández ha defensat que l'acord amb els socialistes forma part d'una "cultura del pacte que s'està implantant a casa nostra" i també posa l'exemple de l'Ajuntament de Tarragona. En aquest sentit, considera que "seria molt saludable que algun dia" a la Generalitat hi hagués un govern no nacionalista, que hauria de passar per una aliança entre el PPC, PSC i C's, tot i que admet que "no serà fàcil".

Summary: El PPC veu "marge per arribar a acords" entre els governs català i espanyol però sense reformar la Constitució


Gairebé 500 treballadors podrien anar al carrer si es confirma l'Expedient de Regulació d'Ocupació (ERO) que vol presentar Prysmian Group, a l'antiga General Cable, a les plantes de Manlleu i Montcada i Reixac. La plantilla ha explicat que les raons que els ha donat l'empresa en una reunió són de caràcter "organitzatiu i estructural", però ells ho veuen com una estratègia especulativa per "liquidar" la competència i quedar-se amb el monopoli. De fet, l'empresa ha tingut beneficis el 2018, ha explicat el portaveu del comitè d'empresa a Manlleu, Jaume Mata. A partir d'ara els esforços dels treballadors s'encaminaran a "salvar" les plantes i ja s'han començat a mobilitzar. El proper 9 d'octubre es concentraran tots davant el Parlament i aquest dissabte a Manlleu iniciaran una marxa des de l'empresa fins a l'Ajuntament.  Les plantes de General Cable a Manlleu i a Montcada i Reixac, propietat de Prysmian Group, tancaran si els treballadors i les institucions no aconsegueixen aturar-ho. Aquesta és la idea del grup italià per a gairebé 500 treballadors que aconseguiria tancant dues de les cinc plantes que tenen a Catalunya.   Els treballadors de la planta de Manlleu no entenen la decisió d'abaixar la persiana d'una empresa amb un gran potencial que a més dona servei a totes les companyies elèctriques de l'Estat, ha explicat un dels membres del comitè d'empresa, Eduard Mallarach. "Som una planta pionera en l'àmbit d'I+D, amb sales d'alta tensió on es pot provar tot tipus de cables, o amb maquinària especial d'alta pressió que no existeix en cap altre lloc de l'Estat", ha destacat. A banda de cables concrets per a l'alta tensió i la molt alta tensió que només es fabriquen aquí, també hi ha el fet que les homologacions que demanen la majoria d'empreses -molt lentes d'aconseguir-, ells ja les tenen.  De la seva banda, el portaveu del comitè a Manlleu, Jaume Mata, ha criticat el "tarannà" de Prysmian. "Estem en una situació de beneficis. Han arribat, ens fan fora del mercat i ells es queden amb tot. És un monopoli i el tribunal de la Competència va mirar cap un altre cantó", ha criticat. "Per què tanquen? Doncs perquè no en tenen prou amb guanyar 10, que en volen 15. Empreses així només guanyen a base de menjar-se la competència", ha afegit. Mata ha criticat que aquest tancament no només es carrega el teixit de Manlleu, essent l'empresa amb el nombre de treballadors més gran del municipi, sinó que a més el problema també es fa extensiu a la comarca, perquè molts treballadors són de fora.  Als treballadors els costa encaixar la situació. És el cas de Joan Coma, que amb 48 anys fa 25 que treballa a la planta manlleuenca. "Tens la vida muntada i ara algú ve a destruir-te i fer-te mal", ha assenyalat en relació a les intencions dels amos de la companyia. Amb tot, no creu que tingui problemes per tornar a treballar gràcies a la seva qualificació.  Segons un estudi que ha elaborat el propi comitè, el tancament a la planta de Manlleu podria arribar a afectar fins a 2.000 treballadors  més de manera indirecta. Podria ser el cas de Dolors Vivet, una treballadora de la neteja que treballa a General Cable però contractada per una tercera empresa que els dona el servei. "Ens trobem amb una mà al davant i l'altra al darrera. No sé què passarà, però tots som una família i tirarem endavant", ha afegit. "El que més dol és la impotència que se'ns hagin venut d'aquesta forma. Després de comprar-nos tenen dret  a vendre al cap d'un any?", s'ha preguntat.  De la seva banda, l'alcalde de Manlleu, Àlex Garrido, ha destacat que es tracta d'una notícia "molt dura" per a la ciutat perquè era una empresa històrica que d'aquí a un parell d'anys arribarà al centenari. "Hem d'estar al costat dels treballadors perquè si hi ha una petita escletxa perquè no tanquin ens hi hem d'agafar", ha dit el batlle, en una maniobra de l'empresa que ha qualificat de "capitalisme despòtic".  A Montcada també estan en 'shock' amb l'anunci del tancament Angel Gamís, secretari del Comitè d'Empresa de Prysmian a Montcada i Reixac, ha lamentat l'ERO i ha assegurat que faran el que calgui per mantenir la planta oberta. "Estem en 'shock' perquè un munt de persones anem al carrer – un total de 153 empleats- i la nostra intenció és salvar la fàbrica, volem mantenir tots els llocs de treball i lluitarem fins on sigui per salvar-la", ha assegurat. En aquest sentit ha dit que si cal es desplaçaran fins a Milà, on la companyia té la seva seu central. "No ens quedarem quiets", ha advertit Gamís que ha anunciat futures mobilitzacions. Ha retret a la direcció que no els hagin facilitat cap documentació que justifiqui l'aplicació d'aquest expedient. Així, ha considerat que la decisió forma part d'una estratègia de Prysmian per "eliminar competidors". El representant dels treballadors ha assenyalat que l'any 2018, quan la firma italiana va comprar-los, ja van sospitar que la seva única voluntat era "fer-se un lloc en el mercat americà" aprofitant-se de la feina prèvia que General Cable havia fet en aquest territori. L'alcaldessa de Montcada i Reixac, Laura Campos, ha expressat tota la seva "solidaritat" amb les 153 famílies afectades i ha advertit que aquest ERO "no està justificat" perquè es tracta d'una companyia "econòmicament rentable". Campos assegura que, juntament amb l'alcalde de Manlleu, ha sol·licitat una reunió amb el director general d'Empresa perquè considera que "la Generalitat ha de liderar la defensa d'aquests llocs de treball". Alhora ha remarcat que aquesta no serà l'última empresa que anunciïn ERO perquè "s'està creant un clima de recessió" que està portant moltes companyies a aprofitar el moment per aplicar retallades. La batlle es reunirà divendres amb els representants dels treballadors de Prysmian Montcada i ha assegurat que "aniran de la mà" per defensar els seus interessos. "M'he ofert per acompanyar-los al Parlament", ha comentat.

Summary: Front comú a Manlleu i Montcada contra el tancament de Prysmian que afectarà gairebé 500 treballadors


L'escriptor i humanista Ian Gibson publica aquest dimarts 'Los últimos caminos de Antonio Machado. De Colliure a Sevilla', de l'editorial Espasa. El llibre és un "homenatge" a la figura del poeta just quan es commemoren els 80 anys de la seva mort i també un acostament a una de les múltiples tragèdies que va deixar la Guerra Civil espanyola. Machado va exiliar-se amb la fi del conflicte en aquest municipi, on va morir poc menys d'un mes després d'arribar-hi, als 63 anys. Gibson assegura que el poeta simbolitza "l'exili" dels republicans a Espanya i veu certs paral·lelismes amb la situació actual. Segons Gibson, Machado estaria "molt inquiet" amb la situació que hi ha a Catalunya i a Espanya perquè ell sempre va apostar pel diàleg. "La situació s'ha de solucionar i jo crec que arribarà tot i que caldrà una mica de temps", ha dit. L'escriptor i l'editorial han recordat avui la seva figura visitant la població i fent una ofrena a la tomba on hi ha les seves restes. Nascut a Sevilla l'any 1875, Antonio Machado va ser fins al darrer dia republicà "fins a la medul·la". Devastat per la Guerra Civil, l'esclat del conflicte el va obligar a marxar de Madrid per instal·lar-se, primer a València i, amb l'avanç de les tropes franquistes, a Barcelona, on va quedar-se –acompanyat per la seva família- fins el 22 de gener del 1939, just quatre dies abans que els franquistes prenguessin la capital comtal.  Aquell dia, l'autor de 'Campos de Castilla', la seva mare, el seu germà i la seva dona van marxar amb un grup d'intel·lectuals que, com ell, fugien del franquisme i després de sis dies de viatge, van arribar a Cotlliure. Allà, es van instal·lar a la modesta pensió Bougnol-Quintana. "Aquí els van cuidar i els van donar tot el que necessitaven", assegura Gibson.  El poeta, que ja patia una malaltia bronquial, va morir el 22 de febrer, menys d'un mes després d'arribar, en una habitació de la pensió i se'l va enterrar en una cerimònia "sòbria com ell hauria volgut" en aquest mateix municipi, on encara avui hi ha les seves restes.  En una butxaca del seu abric hi van trobar el seu darrer vers: "Estos días azules y este sol de la infancia". Un escrit que evoca la seva infantesa a Sevilla, un record que el va acompanyar tota la vida. Gibson assegura que la seva mort també era de tristesa, per la salut de la seva mare (que va morir només tres dies després) però, sobretot, per l'Espanya devastada que deixava enrere. Va morir a pocs metres d'on se'l va enterrar. Qui sap, diu Gibson, si conscient del seu imminent decés va visitar el cementiri on després reposaria.  El llibre 'Los últimos caminos de Antonio Machado. De Colliure a Sevilla', de l'escriptor i humanista Ian Gibson editat per l'editorial Espasa, vol ser un "homenatge" al poeta just quan es commemoren 80 anys de la seva mort. Gibson assegura que idea va ser d'Espasa i que, ell, que ja va fer una biografia del filòsof i poeta l'any 2006, volia fer un document que tingués "l'essencial" de la seva vida però fent èmfasi, sobretot, en els seus darrers anys de vida, amb pinzellades dels moments claus que van marcar la seva existència i la seva obra. "Avui en dia és difícil que la gent llegeixi biografies per això he fet un llibre més curt, amb ritme de novel·la, per arribar a lectors més joves", assegura Gibson.  El llibre comença amb la mort de Machado, el seu enterrament a Cotlliure i fa un "flashback" cap a la seva Sevilla natal fins a "resseguir tot el camí". "Perquè ell sempre va estar pensant en la mort. Hi ha quelcom circular en ell i per això vaig decidir començar per seu enterrament", afirma Gibson.  El poeta, com a símbol de l'exili Per Gibson, la figura de Machado simbolitza el que va ser l'exili republicà per a milers d'espanyols que van haver d'abandonar el seu país l'any 1939 fugint del franquisme, de la mateixa manera que "Lorca representa els desapareguts de la Guerra Civil". Per això, diu, és important que les restes del poeta continuïn en aquest humil municipi de costa. "Per mi, el deixaria aquí per sempre perquè el que va passar quedi en la memòria", insisteix.  "Machado estaria molt inquiet amb la situació actual" L'escriptor creu que hi ha certs paral·lelismes d'aquella època amb l'actual. De fet, diu, Machado estaria molt trist veient la situació actual. "Estem a Europa, que és el que ell voldria, i el país ha avançat però no prou", remarca. En aquest sentit, diu que falta molt camí per recórrer per recuperar la memòria històrica i que la dreta s'hi oposa. "Això és molt dolent per la imatge d'Espanya al món", afegeix.  Pel què fa a la situació de Catalunya, assegura que espera que se solucioni però que això només pot fer-se amb "diàleg". "Machado estaria molt inquiet davant de la situació actual perquè ell sempre insistia en que calia parlar. S'ha de solucionar i crec que se solucionarà, però cal una mica de temps", remarca.   La població encara el recorda avui dia amb un carrer amb el seu nom i aquest dilluns Gibson i representants de l'editorial Espasa li han volgut retre homenatge passejant pels seus carrers i amb una ofrena amb clavells vermells a la seva tomba. Gibson també ha volgut visitar la pensió on es va allotjar i morir i que ara està en venda.  "Salvar" la pensió on va morir L'escriptor diu que seria una "llàstima" que es perdés aquest espai i ha animat a les autoritats espanyoles i franceses a recuperar-lo per convertir-lo en un punt d'estudi de l'exili. "No cal que sigui sobre Machado i caldria que els dos estats busquessin la manera de salvar aquesta casa", insisteix.  Sobre projectes de futur, Gibson assegura que té ganes d'escriure ficció però, sobretot, de llegir. "Durant els últims anys m'he dedicat a llegir sobre els temes que investigava i les biografies requereixen molt de temps", remarca. Preguntat sobre la possibilitat d'escriure un segon llibre sobre Dalí, es mostra contundent: "No en absolut. Dalí em fascina però no tinc temps de fer una altra biografia".

Summary: Ian Gibson: "Machado estaria molt inquiet amb la situació actual a Catalunya perquè sempre deia que calia parlar"


El Consell de Ministres ha aprovat aquest divendres el projecte de llei que modifica la Llei Orgànica d'Educació del 2006 i que suposa la derogació de la LOMCE, un projecte que segons ha explicat la ministra d'Educació, Isabel Celáa, no significa un ''canvi de sistema'' sinó una ''modernització'' de la llei actual per convertir el sistema en un ''camí flexible amb múltiples passarel·les''. La ministra ha recalcat que és una llei ''absolutament respectuosa'' amb la Constitució i les competències estatals i de les comunitats autònomes. Així, es torna a establir que les comunitats autònomes amb llengua pròpia podran dissenyar fins el 45% del currículum. L'executiu obre període d'esmenes i en farà una segona lectura abans de portar-la al Congrés dels Diputats el mes de gener.  L'eliminació dels itineraris a l'ESO i la consolidació d'una titulació única, la supressió de les revàlides o la flexibilització del Batxillerat són algunes de les propostes del govern espanyol, així com també la recuperació dels cicles de la Primària. Celáa ha assegurat que la supressió d'aquesta divisió ha suposat un creixement d'un 37% dels repetidors i ha situat aquest fenomen com un dels problemes del sistema. Per això, la reforma preveu que la repetició sigui l'última opció. Per fer-ho possible, es disposarà de més recursos i es treballarà amb un pla individualitzat que permeti ''arribar amb èxit al final del recorregut''.  Celáa ha assegurat que l'objectiu de la reforma és poder guanyar flexibilitat i evitar que els sistema condicioni ningú a portar a portar una vida determinada perquè als 13 anys ''no ha estat capaç de seguir un determinat itinerari''. La ministra ha assegurat que el canvi donarà una ''escola inclusiva'' amb les altes capacitats i les necessitats de reforç i que posarà el focus en l'estudiant.  El consell de ministres obre ara  un període d'esmenes i de consultes als òrgans competents com ho és el Consell Escolar d'Estat i sotmetrà el text a una segona lectura, amb les esmenes incorporades. Es preveu que el mes de gener pugui aprovar-se al Congrés dels Diputats

Summary: El Consell de Ministres inicia els tràmits per derogar la LOMCE


La Intersindical-CSC ha denunciat la "manca" d'independència judicial a l'Estat espanyol després de la condemna "escandalosa" pels fets d'Altsasu, que sentencia a penes d'entre 2 i 13 anys de presó les vuit persones jutjades per una baralla amb agents de la Guàrdia Civil de paisà en un bar d'aquesta localitat basca. El sindicat republicà ha criticat el "biaix" de l'Estat "en funció de la ideologia o de la pertinença nacional" dels encausats. A parer del sindicat, "tot i no haver-los sentenciat per terrorisme se'ls ha condemnat com si ho fossin, pel simple fet de ser bascos". De la mateixa manera, la formació ha criticat el "tracte judicial de favor" que reben les persones encausades "que pertanyen a l'statu quo del règim del 78" davant de "crims com el terrorisme d'estat o la corrupció". El sindicat ha lamentat que l'estat de dret "fràgil" d'Espanya és superat "dia rere dia" per un "relat" impulsat pels poders fàctics i mediàtics basat en "l'autoritarisme, la xenofòbia i la violència". Un relat que, afirma, s'imposa per "l'ús de la coerció de la violència, l'ús de tots els aparells de l'estat - legals o il·legals - i per la cobertura de la impunitat". Per això, a banda de considerar "escandalosa i alarmant" la sentència pels fets d'Altsasu, el sindicat ha volgut transmetre "tot l'escalf i la solidaritat" als condemnats i a les seves famílies.

Summary: La Intersindical-CSC denuncia la "manca" d'independència judicial estatal per la condemna "escandalosa" del cas Altsasu


L'expresident de la Generalitat i president de CDC, Artur Mas, ha definit aquest dimecres el nou partit como a "sobiranista" per tal d'aplegar aquells col·lectius que volen un referèndum però no són estrictament independentistes, és a dir, que aposten per exemple per la confederació. "Si una formació aspira a ocupar l'espai central del país ha d'incloure aquests col·lectius. Qui es queda en la pura autonomia no hi serà, però qui és partidari del referèndum, que Catalunya tingui un estat però que no té clar si ha de ser independent ha de cabre en aquest projecte", ha argumentat en declaracions a Catalunya Ràdio. Sobre el seu futur, ha assegurat que no té "especials ganes" de tornar-se a presentar com a candidat en unes hipotètiques eleccions.  Mas no ha volgut definir el partit "estrictament com a independentista", sinó com a sobiranista, perquè això inclou tant els que volen un estat independent, que ha remarcat que són la majoria, com també aquella gent que encara "no ha fet el pas cap a un estat català independent, però sí per l'estat català, que vol dir referèndum". "Després et pots associar havent exercit el dret a decidir", ha dit fent referència a la fórmula de la confederació, per exemple. El líder convergent ha explicat que si CDC vol refundar-se és preparar-se per als nous reptes del país, però ha reconegut que també ho fa perquè la societat percebi que les coses es fan bé després de la confessió de Jordi Pujol. "Admeto que en el moment que Pujol fa la seva confessió, costa molt que això no afecti CDC, i un dels motius de la refundació pot ser intentar no només fer les coses bé sinó que hi hagi una percepció clara que les coses es fan bé", ha argumentat. I és que Mas ha remarcat que ell pot defensar que CDC no ha comès irregularitats, però "la percepció no és aquesta, no pot ser que hi hagi una distorsió tan clara entre percepció i realitat". El president de partit ha circumscrit la confessió de Pujol a un cas familiar, tot remarcant que el temps "li està donant la raó", però també ha augurat que es podrà demostrar que no hi ha cobrament de comissions il·legals.  D'altra banda, sobre el seu futur, ha recordat que queda deslliura't del seu compromís de no tornar-se a presentar com a candidat, però ha remarcat que això "no vol dir que hi aspiri". És més, ha assegurat que no té "especials ganes" de fer-ho. "No és la meva aspiració ni de bon tros. No estic delerós de tornar a ser candidat", ha afegit.

Summary: Mas prefereix una CDC "sobiranista" en lloc d'"independentista" per aplegar un sector més ampli de la societat


El número d'assumptes entrats als jutjats de tot Catalunya ha baixat un 90% durant el confinament. Del 16 al 22 de març van baixar un 87% respecte una setmana normal, i del 23 al 29 de març van disminuir un 93%. La mitjana de casos ingressats als jutjats de guàrdia es va situar en el 61% durant la segona setmana de confinament respecte l'activitat ordinària. Són dades estadístiques facilitades a la comissió de seguiment del coronavirus del Tribunal Superior de Justícia de Catalunya.

Summary: L'activitat als jutjats catalans baixa un 90% durant el confinament


La parella que es va perdre el 27 d'octubre al Puigpedrós, a la Cerdanya, no pagarà el seu rescat. Així ho ha decidit la direcció general de Prevenció i Extinció d'Incendis després que un informe dels Bombers argumentés que els excursionistes no van incomplir cap dels tres supòsits fixats en la normativa: no portar l'equip adequat, demanar els serveis de salvament sense justificació o anar per zones que estiguin senyalitzades com a perilloses o d'accés prohibit. Ho ha avançat 'La Vanguardia' i ho han confirmat a l'ACN fonts dels Bombers. El fet que la responsable del refugi de Malniu els advertís del mal temps que feia no és prou motiu com per considerar que van ser imprudents i hagin de pagar el rescat. El dispositiu per rescatar aquesta parella de Sabadell va mobilitzar un centenar de persones de diferents cossos. L'home i la dona van aguantar dues nits amb temperatures de fins a set graus negatius. Un helicòpter de la Gendarmeria francesa els va localitzar finalment a la zona de Malforat el 29 d'octubre. Portaven roba d'abric, aliments i líquids. Durant el 2018 els Bombers han remès factura per tres incidents, dos per avisos falsos o innecessaris i un tercer per escalada en una zona tancada per esllavissades.

Summary: La parella que es va perdre al Puigpedrós a l'octubre no pagarà el rescat


Unió de Pagesos s'ha mobilitzat aquest dijous amb tractorades a Lleida, Girona, Tarragona, Manresa i Tortosa, que han finalitzat davant de diferents delegacions estatals d'aquestes ciutats, per exigir al govern espanyol mesures "urgents" per a la pagesia professional, que suposen uns 300 milions d'euros anuals per a Catalunya, segons calcula el sindicat. Unió de Pagesos reclama, entre altres peticions, una aplicació "justa" de la Política Agrària Comuna (PAC) a l'Estat i un repartiment "just i equitatiu" del valor afegit a la cadena alimentària per tal d'equiparar les rendes dels pagesos amb les de la resta de ciutadans. Les protestes s'han fet conjuntament amb altres arreu de l'Estat convocades per la resta d'organitzacions que integren Unió d'Unions d'Agricultors i Ramaders.

Summary: Unió de Pagesos es mobilitza amb tractorades arreu de país per exigir a l'Estat mesures per a la pagesia professional


Els pares i mares amb menys estudis o amb fills amb dificultats voldrien que l'escola els orientés més en l'escolaritat dels fills, segons una enquesta de la Fundació Bofill ACN Barcelona.-Un 20% de les famílies estan satisfetes amb la informació que reben de l'escola i les orientacions que els planteja al centre de cara a l'escolarització dels seus fills, i un 20% en fa una valoració mediocre. Per tant, quatre de cada deu famílies voldria que l'escola els donés més informació i més acompanyament en l'educació dels seus fills. És un dels resultats del darrer Edubaròmetre de la Fundació Jaume Bofill, amb dades de gairebé 10.000 famílies que al voltant de l'atenció personalitzada i a la diversitat dels centres educatius. La insatisfacció rau principalment en famílies amb un nivell baix d'estudis o famílies d'alumnes amb dificultats que se senten ''abandonades''. Així ho ha expressat Mònica Nadal, directora de l'àrea de recerca de la Fundació Bofill, que creu que malgrat que les escoles estan fent una bona atenció, els tutors estan disponibles i moltes famílies confien en l'acompanyament del centre als seus fills, és ''insuficient'' per a les famílies que més ho necessiten, ja sigui perquè no se senten ''tan competents'' (principalment perquè tenen un nivell d'estudis baixos) o perquè els seus fills tenen dificultats.  L'Edubaròmetre de la Fundació Bofill destaca doncs, aquest 40% de famílies que no en té prou amb la informació i l'assessorament que rep de l'escola actualment i que té un nivell ''d'exigència més alt''. Per Ismael Palacín, director de l'entitat, la mateixa enquesta 30 anys enrere hagués demostrat que aquestes famílies que necessiten més  acompanyament es ''conformaven'' amb el que els donava l'escola i que per contra, actualment, volen ''més''. Per Palacín, és una mostra del canvi de paradigma que s'està imposant perquè s'ha ''redefinit'' el dret a l'educació'' i l'expectativa ''d'èxit'' de les famílies ha incrementat.  Per això, Palacín valora que l'escola hagi deixat la funció de només instruir per incorporar funcions de ''valor afegit'' com és la personalització i la tutorització dels alumnes per millorar la seva orientació. Pel director de la Fundació Bofill, aquest canvi és imprescindible tenint en compte que els joves estan com a mínim fins als 16 anys a l'escola, i que es considera ''fracàs'' abandonar els estudis abans dels 18.  Per això, i en base a aquesta enquesta, des de la Fundació Bofill es precisa la necessitat de potenciar la figura del tutor i el rol de l'acompanyament a totes les escoles i instituts del país, una tasca que actualment està limitada per qüestions de temps, principalment. De fet, l'Edubaròmetre posa de manifest que la informació a les famílies és més satisfactòries en les primeres etapes de l'escolarització, a la bressol i  a l'educació infantil, però que va perdent pes a mesura que l'infant guanya autonomia. Així, el 64,6% dels pares d'infantils es troben amb el tutor sempre que cal, un percentatge que es redueix al 54,9% a Primària i que a l'ESO és del 41,6%. De l'enquesta de la Fundació Bofill també se'n desprèn que fins a un 17.8% de les famílies no confia en la capacitat dels docents per afrontar un possible problema que desenvolupin els escolars.  De fet, només la meitat de les famílies confia en la capacitat del centre en donar resposta a les necessitats del fill i fins a un 22% no creuen que els docents sàpiguen ''motivar'' ni facin escorços per acompanyar els estudiants. En una mateixa línia, fins a un 28,8% dels enquestats manifesta que no confia en poder pagar ''uns bons estudis o suports per a l'estudi'' als fills. Tot i això, fins a un 79,6% creu que té els coneixements necessaris per fer-ho. Per Palacín ha destacat que aquesta enquesta és un punt de partida per valorar aquesta tutorització cada vegada més necessària i que no es vegi ''com un plus''. Pel director de la Fundació Bofill, si antigament atendre la diversitat era  ''l'excepció'', ara s'ha d'entendre com ''la norma'' i cal que les escoles siguin capaces de fer-ho. Per aquest motiu, Palacín valora molt positivament les recomanacions que s'ha fet al Govern per part del programa MIF per millorar la formació inicial dels mestres i sobretot, l'entrada al sistema educatiu a nivell laboral, ja que considera que els primers anys d'exercici professional són els més transcendents. Per això, considera que l'acompanyament també ena quests futurs mestres per part de docents ''sèniors'' seran ''determinants'' per, entre altres coses, transmetre la importància de la tutorització.

Summary: El 40% de les famílies no se senten satisfetes amb la informació i l'acompanyament de l'escola als seus fills


Segons els dos partits, encara no hi ha un acord tancat i les converses continuen ACN Barcelona.-Les negociacions entre PDeCAT i ERC sobre els punts compartits al programa electoral del 21-D aparquen la via unilateral i se centren en una independència negociada, segons ha avançat 'NacióDigital' i ha confirmat l'ACN. Fonts de les dues formacions han negat però que hi hagi un acord tancat i asseguren que es tracta d'un document de treball que fa uns 10 dies es va posar sobre la taula com a base de les converses. Segons aquest document, es planteja "assolir una negociació bilateral amb l'estat espanyol i alhora amb la Unió Europea (UE) -com a subjecte de dret internacional- a partir del qual, sense cap renúncia prèvia per part del Parlament i del Govern, es faci possible l'accés de Catalunya a la plena independència i l'efectiva i pacífica articulació democràtica de la República Catalana".  El document de nou punts programàtics compartits, que no ha estat negociat amb la CUP, no contempla la via unilateral cap a la independència. Un dels punts planteja "impulsar un gran acord de país, que amb voluntat democràtica i vocació constituent, eixampli encara més, per mitjà d'instruments de presa de decisió i debat participatius, l'àmplia majoria ciutadana partidària que Catalunya pugui exercir lliurement el dret a l'autodeterminació". Es tracta d'una idea que el líder d'ERC, Oriol Junqueras, ja ha expressat aquest dimarts en un article des de la presó publicat a 'El Periódico'. En aquets esborrany de negociació també s'hi contempla l'alliberament dels "presos polítics" i la fi de l'article 155.

Summary: Les negociacions entre PDeCAT i ERC pels punts programàtics parteixen d'un document que aparca la via unilateral


L'Audiència Nacional jutjarà el pròxim 12 de desembre el president de Catalunya Acció, Santiago Espot, per organitzar la xiulada a l'himne d'Espanya durant la final de la Copa del Rei de futbol entre el FC Barcelona i l'Athletic de Bilbao al Camp Nou el 2015, segons ha difós l'entitat que presideix. El Jutjat Central d'Instrucció número 4 de l'Audiència ha citat a declarar Espot a dos quarts d'onze del matí del 12-D pels delictes d'injúries a la Corona i ultratge als símbols de l'Estat, segons ha indicat aquest dimecres la mateixa organització que presideix Espot.  Segons recorda l'organització, el fiscal acusa Espot d’executar “un pla preconcebut i planificat per ell mateix amb el deliberat i ferm propòsit de menysprear el cap de l'Estat i l'himne nacional. Aquest "pla" consisteix a ser l’autor del 'Manifest per la xiulada a l’himne espanyol i a Felip de Borbó' amb motiu d’aquella final. Això, segons recull l’acusació de la fiscalia de l’Audiència Nacional, va provocar que la xiulada fos presenciada públicament "per milions de persones i van generar un sentiment d'indignació a gran part de la població espanyola per menysprear i rebutjar símbols representatius de la seva dignitat com a poble i com a nació".

Summary: L'Audiència Nacional jutjarà Santiago Espot el 12 de desembre per organitzar la xiulada a l'himne espanyol


La diputada de la CUP Maria Sirvent ha alertat aquest dimecres al president de la Generalitat, Quim Torra, que "qualsevol reculada o acatament no ajuda a aturar aquesta ofensiva repressiva" sinó que "li dona ales". Sirvent ha considerat un "pas enrere" el nou nomenament de consellers, amb el canvi d'aquells que estan a l'estranger o a la presó. La diputada ha fet aquestes declaracions davant dels jutjats de Tarragona, on vuit investigats han estat citats a declarar pels fets de l'1-O a la ciutat, entre els quals hi ha el regidor cupaire a Tarragona, Jordi Martí. "Cada vegada creixen més les citacions i hi ha més repressió, que s'acarnissa especialment amb les persones de l'esquerra independentista", ha lamentat Sirvent. "La millor estratègia contra la repressió és lluitar pel motiu que ha portat companyes a la repressió", ha conclòs la diputada, que ha recordat que al Parlament es treballa per constituir una comissió per analitzar els fets i conseqüències de l'1-O.

Summary: La CUP recrimina a Torra que "qualsevol reculada o acatament" impulsa "l'ofensiva repressiva"


La consellera de Presidència i portaveu del Govern, Meritxell Budó, ha expressat respecte per la decisió de l'Audiència de Barcelona de mantenir en llibertat l'exprofessor de l'escola Maristes Sants-Les Corts Joaquim Benítez, condemnat a 21 anys i 9 mesos de presó per delictes d'abusos sexual. No obstant això, ha considerat que la resolució del tribunal "pot costar d'entendre" i ha rebutjat els fets pels quals ha estat condemnat "com no podria ser d'altra manera". "Rebuig màxim", ha dit. L'Audiència de Barcelona ha desestimat aquest dimarts les peticions d'ingrés a presó fetes per les acusacions en considerar que Benítez està complint ''sense incidències'' les mesures cautelars imposades.

Summary: El Govern respecta que l'Audiència de Barcelona mantingui Benítez en llibertat però expressa "rebuig màxim" pels fets


Després d'alguns minuts de tensió i amb els Mossos separant els dos grups, els manifestants han marxat ACN Girona.-Uns 200 antifeixistes han ocupat aquest diumenge la plaça del Vi de Girona per evitar que Vox pogués fer l'acte que tenia previst. Els manifestants del partit d'ultradreta han insistit, però, a fer el seu discurs davant de l'ajuntament, fet que ha obligat els Mossos a actuar per separar els dos grups. Quan han arribat a una punta de la plaça, els antifeixistes han activat un potent altaveu que ha impedit escoltar el discurs del diputat de Vox al Congrés, Juan José Aizcorbe. Precisament, Aizcorbe ha estat qui ha insistit a entrar al lloc on estava previst l'acte del partit ultradretà, malgrat la posició contrària del comissari regional dels Mossos, que assegurava que el partit havia entrat la petició fora de termini. Vox no ha pogut celebrar l'acte que tenia previst a la plaça del Vi de Girona sota el lema 'España existe'. Uns 200 antifeixistes s'han concentrat davant de l'Ajuntament per evitar que la quarantena de manifestants d'ultradreta hi accedissin. Això ha molestat els membres de Vox que han insistit a intentar entrar a la plaça malgrat les constants negatives per part dels Mossos, que han deixat clar que no tenien cap intenció de desallotjar l'espai, fet que han criticat els manifestants unionistes.  De fet, a les dotze del migdia els membres del partit de Santiago Abascal s'han dirigit de la Plaça Catalunya a la del Vi. Abans, però, el diputat al Congrés Juan José Aizcorbe – encarregat de llegir el manifest – ha mantingut una conversa amb el comissari en cap de la regió de Girona, Josep Milan. Aizcorbe ha mostrat l'acta de diputat al comissari mentre li exigia que li "fes cas a ell". "Nosaltres anirem fins allà i farem una lectura simple d'un minut", assenyalava el diputat davant la negativa del policia que l'advertia que no desallotjarien les 200 persones de la plaça. A més, Milan ha advertit que la petició per fer la concentració havia entrat fora de termini cosa que han negat fonts locals de Vox consultades per l'ACN. El cap dels Mossos a Girona també ha esgrimit "raons de seguretat" per evitar-los deixar entrar a la Plaça del Vi. Aizcorbe, visiblement molest, li ha contestat que el que haurien d'haver fet és impedir  l'ocupació de la plaça o bé desallotjar-la. En aquest moment la quarantena de simpatitzants del partit han començat a caminar cap al consistori però un cordó d'agents de l'ARRO els han aturat abans d'arribar. Aizcorbe ha tornat a exigir que els deixessin passar mentre tornava a mostrar l'acta. Separats pels Mossos Finalment, Milan i Aizcorbe han acordat que els manifestants de Vox s'acostessin fins a una distància prudencial i s'han desplegat diversos efectius de l'ARRO per evitar el contacte entre els dos grups. Quan el diputat ha tret un megàfon per fer el discurs que duia preparat, els antifeixistes han activat un potent altaveu col·locat en un balcó, just a sobre d'on estaven els manifestants de Vox, i ha impedit que s'escoltés el missatge. Al cap d'uns instants i de certs moments de tensió entre uns i altres, els concentrats del partit d'ultradreta han acabat marxant. Els Mossos també s'han retirat uns instants més tard, mentre que els antifeixistes s'han quedat fins a la una del migdia a la plaça.

Summary: Uns 200 antifeixistes ocupen la plaça del Vi de Girona i impedeixen que Vox faci el seu acte


La Casa de la Música de Manresa vol ajudar els grups musicals "en tots els moments del seu cicle de creació". Per això, l'entitat ha obert una convocatòria d'ajuts per cobrir les necessitats que es generen a cada moment d'aquest cicle. Les beques, que es poden demanar fins el proper 7 de juny, contemplen quatre categories segons l'experiència de cada grup. Pels més principiants, l'ajut consisteix en un banc de proves, per aquells que tenen més experiència, l'enregistrament de maquetes, més endavant, la producció escènica i, finalment, pels més professionals, la possibilitat d'oferir un concert a l'escenari que la Casa de la Música tindrà en la propera edició del Mercat de Música Viva de Vic. En total, el seu director, Dani Castellano, ha explicat que, amb aquests ajuts, es preveu donar suport a prop del 30% dels grups musicals que actualment hi ha al Bages.  "La Casa de la Música ha de donar més visibilitat a la impagable tasca que duu a terme". Aquesta petició que fa uns dies la regidora de Cultura, Anna Crespo, traslladava a l'entitat s'ha materialitzat aquest dimecres amb la presentació d'una línia d'ajudes a la creació que fins ara no eren d'accés públic.  La convocatòria, a la qual es podrà accedir fins el proper 7 de juny, pretén ajudar cada grup musical en l'estadi de creació on es troba. Així, s'han creat quatre categories segons l'experiència de cada grup. Pels més principiants, l'ajut consisteix en un banc de proves, per aquells que tenen més experiència, l'enregistrament de maquetes, més endavant, la producció escènica i, finalment, pels més professionals, la possibilitat d'oferir un concert a l'escenari que la Casa de la Música tindrà en la propera edició del Mercat de Música Viva de Vic. En total, es preveu donar tretze ajudes que, segons el director de la Casa de la Música, Dani Castellano, representen el 30% dels grups musicals que actualment hi ha al Bages. "Tenim comptabilitzats una seixantena de conjunts, però la nostra experiència diu que, d'aquests, 10 i 15 són efímers. Per tant, amb aquestes ajudes donem resposta entre el 25 i el 30% del sector musical del Bages", ha apuntat.

Summary: La Casa de la Música de Manresa preveu becar prop del 30% dels grups musicals del Bages aquest 2016


Els transportistes han desconvocat les mobilitzacions després de sis dies de protestes i la marxa lenta de dilluns des del Port fins al centre de Barcelona. En un comunicat, Sintraport ha anunciat que aturen les protestes després d'haver arribat a "diversos acords sobre les demandes plantejades" i a l'espera dels avanços de les negociacions. En aquest sentit, Sintraport ha iniciat des d'aquest dimarts una ronda de reunions amb grups polítics com el de Cs i el de CatECP per traslladar-los les seves reivindicacions sobre "el temps d'espera a dipòsits i terminals" del Port, la situació generada "per la revisió de contenidors buits", i la "precarietat del sector". Les trobades seguiran en els propers dies amb altres partits polítics.  En un comunicat, Sintraport ha celebrat que les mobilitzacions dels últims sis dies han "demostrat la força i la unió d'un col·lectiu que ha començat a cridar l'atenció sobre la problemàtica del sector del transport en general i del portuari en particular".  A més, també destaquen que els transportistes han assolit el "respecte de les administracions en el procés de negociació" eliminant elements del passat centrats en el "conflicte".  Tot i això, des de Sintraport asseguren que si no s'assoleixen "els objectius buscats" en un termini raonable de temps, no es descarten noves mobilitzacions.

Summary: Els transportistes aturen les mobilitzacions al Port després de sis dies de protestes


L'Audiència de Barcelona ha ordenat a l'exsecretari general de CDC, Oriol Pujol, que en un termini màxim de deu dies ingressi en un centre penitenciari per complir la pena de dos anys i mig de presó que se li va imposar per l'anomenat cas de les ITV. Pujol té tres dies per recórrer la decisió, cosa que suspendria l'ingrés efectiu a presó fins que la resolució fos ferma del tot. El fill de l'expresident de la Generalitat va demanar substituir la pena pactada amb la fiscalia pels delictes de tràfic d'influències, suborn i falsedat documental per treballs en benefici de la comunitat, però el ministeri públic s'hi va oposar, i ara l'Audiència també ho ha rebutjat.

Summary: L'Audiència ordena l'ingrés a presó d'Oriol Pujol pel cas de les ITV en deu dies, però la decisió encara no és ferma


Aquesta setmana han començat les obres de desenvolupament urbanístic de la zona Plana Est de Sitges. La fase inicial anivellarà el terreny per poder instal·lar els col·lectors d'aigua i la infraestructura de llum i gas. La intenció és que aquesta part del projecte acabi a la tardor del 2017, quan haurien de començar les obres de les promotores d'habitatge. La urbanització de la Plana Est afecta 22 hectàrees, on l'Ajuntament vol impulsar la construcció de 650 pisos de protecció oficial, alhora que hi haurà cases unifamiliars i equipaments públics. El regidor de Territori, Sostenibilitat i Habitatge, Jordi Mas, ha afirmat que el projecte "representa un element de política social i econòmica que ha de generar valor i qualitat". Les obres a la Plana Est formen part del Pla Parcial Urbanístic que engloba les urbanitzacions de Vallpineda i Santa Bàrbara, amb 78 hectàrees en total per a la construcció d'habitatges plurifamiliars i unifamiliars, i de zones verdes. També es preveu l'ampliació del Parc de Can Robert, un nou parc a tocar de Santa Bàrbara i nous equipaments públics. Alhora, es projecten noves comunicacions, com l'allargament de l'avinguda Sofia cap al nord o un nou carrer que accedeixi a la Bòvila.

Summary: Sitges comença les obres de desenvolupament urbanístic a la Plana Est


Les treballadores i treballadors de l'empresa Tecnoclinic, de Sabadell, iniciaran dijous 19 de juliol una vaga parcial de dues hores per torn per manifestar el seu rebuig als canvis que pretén aplicar la direcció de l'empresa en algunes seccions. L'origen del conflicte rau en la proposta dels responsables de la companyia per introduir un quart torn de treball, sense acord amb la representació de la plantilla. En un comunicat la secció sindical de CCOO d'Indústria ha lamentat la situació i ha advertit que la proposta de la direcció ha estat "de mínims i ha pretès que la compensació estigui vinculada a la reducció de l'absentisme". Els representants dels treballadors afirmen que aquest absentisme "està provocat per l'alt nivell quantitatiu que s'exigeix a la plantilla en els processos productius" i retreuen al director de la planta la seva "intransigència". La protesta s'allargarà fins el 3 d'agost. "Exigim a l'empresa que s'assegui a negociar amb el Comitè amb la voluntat d'arribar a un acord que garanteixi les condicions laborals de les treballadores i treballadors i permeti resoldre la situació", han explicat els representants sindicals.

Summary: La plantilla de Tecnoclinic de Sabadell inicia una vaga parcial per rebutjar la introducció d'un quart torn de treball


El centre IrsiCaixa ha dissenyat i publicat en obert un protocol de detecció d'anticossos de coronavirus sense necessitat de kits comercials. El test no està autoritzat com a prova de diagnòstic, però els seus resultats sí que es poden utilitzar per a recerca. El protocol se centra en la detecció d'anticossos contra dues regions de la proteïna Spike del virus, la S2 i la 'Receptor Binding Domain'. La primera d'elles gairebé no s'utilitza en els kits actuals, però els investigadors han detectat que és de les que aporten resultats més fiables. La forma més senzilla de detectar aquests anticossos són els anomenats test serològics ràpids o ELISA. Són generalment més sensibles que els tests ràpids. El problema és que ara no se subministren els kits comercials que permeten realitzar-los, a causa de l'elevada demanda a nivell mundial. Els centres es troben que tenen la capacitat per fer el test, però els falta la matèria primera, els reactius. És per això que IrsiCaixa ha dissenyat un ELISA utilitzant reactius destinats a investigació, que sí que s’han de comprar però que són molt més fàcils d'aconseguir actualment. El protocol està disponible per a laboratoris, centres de recerca i, en general, qualsevol institució amb capacitat per dur a terme un ELISA. La prova triga unes 2 hores aproximadament. Mitjançant l'anàlisi estadística de les dades, els investigadors han determinat que els antígens que permeten diferenciar millor la població seropositiva i seronegativa per coronavirus són les regions S2 i RBD de la proteïna Spike.  Els kits actuals se centren majoritàriament en la proteïna Spike, la nucleocàpsida, la S1 o el RBD, mentre que la S2 gairebé no està explotada. El resultat del test no està homologat com a mètode de diagnòstic, perquè les proves diagnòstiques tenen una certificació per part dels organismes pertinents que requereix d'uns controls de qualitat i procés d'homologació específics. Els investigadors, però creuen que els resultats són perfectament útils en el context de recerca. Part d'aquest treball s'ha finançat gràcies als fons recaptats a través de la iniciativa '#JoEmCorono'.

Summary: Dissenyen un protocol de detecció d'anticossos sense necessitat de kits comercials però només per fer recerca


Les aturades seran de quatre hores al migdia i de quatre al vespre ACN Barcelona.-El Departament de Treball, Afers Socials i Famílies i el Ministeri de Foment han dictats uns serveis mínims del 40% a Rodalies en la vaga convocada pel sindicat CGT dimecres que ve. Concretament, l'aturada serà de dotze del migdia a quatre de la tarda i de vuit del vespre a mitjanit, mentre que durant la resta de la jornada el servei serà l'habitual. Pel que fa els trens AVE –Llarga Distància s’assegurarà amb un servei del 78% dels trens afectats, que són aquells que es realitzen amb personal de Barcelona, i amb un 65% els serveis d'Avant, segons ha informat la companyia Renfe. Els viatgers amb bitllets adquirits amb antelació pels serveis afectats per la vaga poden sol·licitar el seu canvi o reemborsament sense cap cost addicional. Les aturades es repetiran el 14 i el 30 d'agost. La CGT ha convocat aquestes aturades per reclamar diverses millores, com un augment de les taxes de reposició, la conciliació familiar, que s'aturi l'externalització dels serveis o el dret a promoció interna, entre d'altres. Segons el sindicats, amb la manca de personal no és possible "mantenir i garantir la prestació d'uns serveis de qualitat i garants d'un ferrocarril per a la majoria" i que es compleixi el reial decret 6/2018 referent a l'augment dels llocs de treball i a la reducció de la jornada setmana a 37,5 hores a la setmana.

Summary: Serveis mínims del 40% a Rodalies i del 78% en els AVE Llarga Distància en la vaga de dimecres a Renfe


Els treballadors de l'empresa Serveis Personals Transversal FCLP, subcontractada per la Fundació Catalunya – La Pedrera, han decidit mantenir la vaga convocada per aquest dilluns, 17 d'agost. El sindicat Solidaritat i Unitat dels Treballadors (SUT) va convocar una vaga indefinida el 3 d'agost, que va suspendre al cap de dos dies a l'espera que la companyia complís alguns dels compromisos als que havien arribat durant les negociacions. Ara, i després que l'empresa no els hagi fet arribar ni els calendaris laborals anuals ni les nòmines dels darrers dos mesos, els treballadors han decidit reprendre la vaga. Segons el SUT, la reivindicació es tornarà a suspendre el dimarts 18 i fins el 31 d'agost, quan hi tornarà a haver vaga. El sindicat ha demanat que durant aquest termini l'empresa es reuneixi amb el comitè de vaga. Algunes de les reivindicacions dels vaguistes són la conversió a indefinits dels contractes de la plantilla temporal, que denuncien que estan en frau de llei; el final de la imposició de treball en festius sense rebre un dia alternatiu a canvi ni cobrar el plus festiu; el respecte a la jornada laboral establerta pel contracte i pel conveni sectorial, així com a la jornada anual màxima fixada; la fi de les jornades d'11 hores efectives de treball; el respecte a les 12 hores entre la finalització i l'inici de la jornada; i la fi de la distribució "irregular" de la jornada per sobre dels límits establerts. També demanen la regularització de les categories laborals, l'abonament de les quantitats degudes per l'aplicació irregular de la distribució irregular de jornada, la disposició de cadires perquè la plantilla pugui seure durant la jornada laboral, l'abonament de les hores extres i el pagament retroactiu de les quantitats degudes del 2019 i el 2020, entre altres. Segons el sindicat, durant les negociacions l'empresa va accedir convertir en indefinida tota la plantilla, posar tamborets per seure, no haver de retornar el complement de l'ERTO, rotar el personal que pren la temperatura al carrer i no fer jornades d'11 hores de treball. Els treballadors, però, estaven a l'espera de rebre els calendaris laborals anuals, tal i com s'havia compromès l'empresa, perquè és on es pot verificar la correcció "d'irregularitats greu", tot i que no els els han fet arribar.

Summary: Els treballadors subcontractats de la Pedrera mantenen la vaga d'aquest dilluns i demanen una reunió a l'empresa


Un projecte europeu per homogeneïtzar la recollida de dades en grans emergències estudia l'experiència de les riuades a la Val d'Aran de 2013. La direcció general de Protecció Civil participa des d'ahir i fins demà dimecres a Milà a les jornades finals del projecte europeu IDEA que ha desenvolupat una metodologia sobre els danys produïts per grans emergències i catàstrofes com terratrèmols o grans inundacions. En concret en l'impacte sobre les persones i sobre els serveis bàsics a la població així com també pel que fa a la quantificació econòmica de les accions pel retorn a la normalitat. Protecció Civil ha aportat l'estudi del cas de les inundacions e l'Aran, que s'ha analitzat coordinant la participació del Conselh Generau d'Aran i altres organismes i empreses com Endesa, el Consorcio de Compensación de Seguros o la Direcció General de Telecomunicacions i Societat de la Informació.  Protecció Civil ha estat un dels organismes responsables del desenvolupament del projecte IDEA (Improving Damage assesments to Enhance cost-benefit-Analyses), juntament amb la Universitat Politecnico di Milano (POLIMI), la Oxford Brookes University (Gran Bretanya), Protecció Civil de la regió d'Umbria (Itàlia) i l'espanyol Consejo Superior de Investigaciones Cientificas (CSIC). Ells catalans han aportar al projecte la visió particular de la gestió d'emergències a Catalunya a través dels recursos propis de la Generalitat, especialment la coordinació i obtenció de dades que la Direcció General de Protecció Civil desenvolupa a través del Centre de Coordinació d'Emergències de Catalunya, CECAT, com a nucli de comunicacions i d'informació del risc i l'emergència, i àmbit de presa de decisions estratègica per a la protecció de la població. En aquesta coordinació s'ha destacat la que es desenvolupa amb les empreses de serveis bàsics (electricitat, aigua, gas, telecomunicacions) i amb els gestors de carreteres, d'una banda, i amb les administracions locals de l'altra. La sistematització de la recollida de dades de danys i la seva quantificació econòmica és imprescindible per desenvolupar un bon anàlisis de risc que permeti determinar la necessitat de mesures de prevenció i correcció per evitar noves grans emergències i catàstrofes, segons Protecció Civil. També ha d'evitar que el retorn a la normalitat a llarg termini es realitzi repetint els factors de risc que van generar l'emergència. L'interès dels socis pel projecte pel cas de la Val d'Aran s'ha concretat recentment en la prestació per part del centre DRMKC (Disaster Risc Management Knowledge Centre) de la Unió Europea, d'un servei de suport a la Direcció General de Protecció Civil per definir una base de dades de danys i costos de les emergències que serveixi alhora com a mesura per als indicadors del Programa Marc Sendai de les Nacions Unides per la reducció del risc de desastre en el període 2015-2030. El projecte, amb un pressupost total de 590.000 euros finançat per la Unió Europea a través dels programes ECHO (Humanitarian Aid and Civil Protection), es va inciar el 2014 amb l'objectiu de desenvolupar metodologies estandarditzades per a la recollida de dades dels danys de les grans emergències i catàstrofes, tant pel que fa a les dades immediates que s'obtenen durant la gestió de l'emergència com és els danys i impacte sobre les persones i sobre els serveis bàsics a la població, com pel que fa a la quantificació econòmica de les accions pel retorn a la normalitat, en l'anomenada fase de recuperació de qualsevol gran emergència, en les funcions pròpies de protecció civil. Fruit de l'anàlisi de diversos casos d'estudi que s'han produït recentment a diferents àmbits europeus, s'han definit aquestes metodologies i els paràmetres per la recollida de dades d'aquests danys i costos.

Summary: Europa es basa en l'experiència de les riuades de la Val d'Aran per homogeneïtzar dades en grans emergències


Prop d'un centenar de persones s'han aplegat al bell mig del bosc del Catllar (Tarragonès), a escassos metres del mòdul on està empresonada l'expresidenta del Parlament, Carme Forcadell, per donar-li suport. Els Músics per la Independència d'Igualada han dirigit la batuta i han interpretat una desena de cançons, com ara 'El cant dels Ocells', 'Vull ser lliure' o 'Bella Ciao', algunes d'elles adaptades i amb un to reivindicatiu. Segons els organitzadors ha estat un acte "extraordinari" perquè habitualment aquesta iniciativa se celebra el dia 23 de cada mes al vespre. "És molt més emotiu fer-ho aquí, que és l'únic lloc que ens pot escoltar, però no hi podem venir cada dia perquè és molt costós", ha expressat l'organitzador, Agustí Ferrer. "Bon dia Carme, et diem hola, perquè tu i les teves companyes tingueu un matí de dissabte més entretingut. Us venim a acompanyar amb algunes cançons, tot el nostre suport i escalf, visca Catalunya!", ha cridat una de les assistents tot just abans de començar la cantada. Els participants, equipats amb estelades, llaços i mocadors grocs i pancartes reivindicatives, han cantat durant aproximadament una hora diverses cançons i han cridat consignes per demanar la llibertat de les preses polítiques. En el repertori proposat pels músics destaquen cançons populars com 'l'Estaca' o 'Al·leluia' i altres adaptades com la del 'Llacet groc'. "Són cançons que la gent coneix i hem adaptat una mica la lletra a la situació. L'Estaca no cal tocar-la, fem la primera estrofa com l'original i una altra fent referència als presos", han explicat els músics Toni Montclús i Jaume Ferrer, que formen part de Músics per la Independència d'Igualada. De fet, per aquests músics ha estat "especial" tocar des d'aquest punt tan proper al mòdul de l'expresidenta del Parlament. "Estàs molt a prop però molt lluny, perquè hi ha arbres, la tanca, sort que tenim aquest equip de música que ens ha permès apropar-nos", ha subratllat Montclús. Comparteix parer el seu company, qui ha considerat que no es podien quedar a casa aquests dies festius de Nadal. "No haurien de ser a la presó. Això és un petit gra de sorra que segurament ens ajuda més a nosaltres que no pas a ella", ha valorat Ferrer. La iniciativa va néixer quan van empresonar Forcadell en el marc dels actes 'Cap dona en l'oblit'. Al prinicipi, s'organitzaven recitals de poesia i música un parell de dies a la setmana. Des de la sentència del Suprem i el retorn dels empresonats de Madrid, l'acció es convoca cada dia 23 de cada mes, segons els organitzadors. "Intentem portar molt de so, perquè ho pugui escoltar bé", ha explicat Agustí Ferrer, ja que ha assegurat que els actes que es fan davant de la presó fan "caliu" pels manifestants però els missatges i l'escalf no arriben a Forcadell. Per això, malgrat la complexitat per portar l'equip de so per camins, organitzen aquesta acció per acostar-se amb ella. "És molt més emotiu que en un pàrquing i, a més, saben que ella ho escolta", ha tancat Ferrer.

Summary: Prop d'un centenar de persones canten a Forcadell des del bosc del Catllar, "l'únic lloc" des d'on els pot escoltar


Carrizosa acusa l'executiu català de "mala gestió" i lamenta la falta de "coordinació" amb l’Estat ACN Barcelona.-El portaveu del grup parlamentari de C’s, Carlos Carrizosa, considera que el Govern fa "demagògia i partidisme" de la sentència del Tribunal Constitucional que anul·la parcialment el decret de pobresa energètica. "La decisió del TC no suposa que aquells que pateixen pobresa energètica quedin sense sortides", ha dit. Per això, ha instat l’executiu català a "gestionar adequadament" els recursos i a desplegar la llei 24/2015 de mesures urgents per afrontar l'emergència en l'àmbit de l'habitatge i la pobresa energètica, que es manté en vigor. Carrizosa ha lamentat que la llei espanyola sobre aquesta matèria sigui "poc precisa" i que el govern català hagi actuat "al marge de les seves competències". Per aquesta "falta de coordinació", ha dit, s’ha produït la "garrotada" del TC.   El portaveu de C's ha destacat que la pobresa energètica es pot "atacar des d'altres vies", més enllà del decret que ha suspès el TC. En aquest sentit, s'ha referit al fons de pobresa energètica, del qual el Govern "només" ha utilitzat el 22% d'un total de cinc milions d'euros. Carrizosa ha proposat també que la Generalitat es faci càrrec del pagament dels serveis bàsics a les famílies que no s'ho poden permetre. "No són tantes", ha dit. Creu que així no només "s'obligaria" els operadors a mantenir el subministrament. D'altra banda, Carrizosa ha puntualitzat que "no hauria de ser notícia" una reunió entre president de la Generalitat, Carles Puigdemont, i el cap de l'executiu espanyol en funcions, Mariano Rajoy. Després que s'hagin anunciat contactes des de la Generalitat per celebrar una trobada, el portaveu de C's ha celebrat que hi pugui haver "diàleg" entre les dues institucions. Carrizosa espera que de la trobada en surtin "bones propostes" per a Catalunya i que es puguin "llimar diferències". Sobre la investidura espanyola, Carrizosa ha aprofitat per avisar Rajoy que té la "pilota a la seva teulada" per sumar-se a "l'intent de consens d'altres partits". I per això ha afegit que "gran part de la responsabilitat" que té l'actual president en funcions és que "no hi hagi eleccions".

Summary: C's creu que el Govern fa "demagògia i partidisme" de la sentència del TC contra el decret de pobresa energètica


Els Mossos d'Esquadra han detingut tres joves alemanys per violar una turista de 19 anys en un hotel de Lloret de Mar (Selva). L'agressió sexual va tenir lloc la nit d'aquest dimarts a dimecres, pels voltants de les dues de la matinada. Els joves van abusar conjuntament de la víctima en una habitació de l'Hotel Planas, situat al centre del municipi. La jove va anar a l'Hospital Comarcal de Blanes (Selva) perquè li fessin un reconeixement mèdic i després va denunciar els fets als Mossos. La policia va poder detenir els tres sospitosos poques hores després, pels voltants de les sis de la tarda del dimecres. Els arrestats, que també passaven uns dies de vacances a Lloret, tenen 24 i 25 anys i són de procedència marroquina.  La violació múltiple a l'hotel de Lloret de Mar va tenir lloc la nit del 15 al 16 d'agost. De moment, n'han transcendit pocs detalls. Se sap que els tres joves, dos dels quals tenen 24 anys i l'altre 25, són alemanys i passaven uns dies de vacances a la localitat selvatana.  Els detinguts, que són de procedència marroquina, van abusar de la víctima a l'Hotel Planas, situat al centre de Lloret. L'agressió sexual va tenir lloc pels voltants de les dues de la matinada. Segons ha avançat el 3/24, els tres joves van violar la turista, que té 19 anys, en una de les habitacions. La víctima va anar fins a l'Hospital Comarcal de Blanes, on els metges li van fer un reconeixement mèdic, i va denunciar els fets als Mossos d'Esquadra. La policia va obrir una investigació i va poder detenir els tres sospitosos poques hores més tard, la tarda del dimecres 16 d'agost. La policia els acusa d'un delicte d'agressió sexual.  Els tres turistes detinguts es troben hores d'ara a la comissaria dels Mossos d'Esquadra. Es preveu que passin a disposició judicial aquest divendres. Quatre nits després del crim Aquesta violació té llocs pocs dies després que Lloret de Mar hagi estat escenari d'un altre succés: la mort d'un turista italià de 22 anys a l'interior de la discoteca St. Trop. El crim va tenir lloc la matinada del dissabte 12 d'agost.  La víctima estava amb uns amics a l'interior de la discoteca quan hi va haver una baralla amb tres joves txetxens que havien rebut asil a França. Un dels agressors va ventar una forta puntada de peu al cap del jove italià, que li va provocar ferides irreversibles. La víctima va ingressar en estat molt crític a l'Hospital Josep Trueta de Girona i va morir l'endemà. Els Mossos d'Esquadra van detenir els tres txetxens poc després de l'agressió. El jutge ha enviat l'autor del cop de peu mortal a la presó. Els altres dos han quedat en llibertat provisional, i a un se li ha prohibit sortir de l'espai Schengen.

Summary: Detenen tres joves per violar una turista de 19 anys a l'habitació d'un hotel de Lloret de Mar


Un cop tancat el període de matriculació escolar, la Federació d'Associacions de Pares i Mares de Catalunya (FaPaC) ha tornat a posar sobre a taula el que consideren una ''mala planificació'' escolar del Departament que busca afavorir l'escola concertada. Així ho ha explicat la presidenta de FaPaC, Belén Tascón, que ha destacat que els grups inicialment tancats a la pública són més que a l'escola concertada, que a més, es veu beneficiada per la renovació dels concerts que li permetrà continuar oferint grups encara que l'anterior no hagi omplert. Tascón creu que a 1r d'ESO, els propers cursos, es farà més palesa aquesta manca de places publiques ja que pronostica que per al curs 2019-2020 faltaran 39 grups mentre que el curs 2020-2021, seran 145.  La FaPaC calcula que per aquest mateix curs, si es té en compte els infants matriculats a 6è de Primària en centres públics (53.836) s'haurien hagut d'oferir fins a 1.941 grups i en canvi, l'oferta inicial va ser de només 1.924. Per tant, creu que en manquen 17, tot i que sense les dades oficials del tancament de matrícules que el Departament d'Ensenyament encara no ha facilitat, no se sap quants grups addicionals s'han mantingut durant tot aquest procés.  Tot i així, l'entitat que agrupa les diferents associacions de pares i mares , projecta aquestes dades els propers cursos i augura que la manca de places públiques per als infants que ara fan 4t o 5è encara seran més grans i per tant, demana al Departament una nova política de planificació que garanteixi el dret a les famílies a escolaritzar els fills en escoles públiques. Pel que fa a P3, FaPaC recorda que l'oferta inicial tancava 86 grups, mentre que en deixava 26 de més a l'escola pública.  Per això, la vicepresidenta de FaPaC, Xènia Amorós ha criticat que es renovessin, amb el 155 els concerts educatius que permetrà mantenir grups a la concertada malgrat no hagin omplert. Consideren que a Barcelona ciutat, per exemple, han sobrat actualment 1.000 places d ela pública i asseguren que es podrien tancar 43 grups de concertada.  En canvi, lamenten la tendència, amb la renovació de concerts, de dotar l'escola concertada de 32 grups més dels necessaris fins el 2022, sense valorar la tendència de la demanda de places a la concertada disminueix progressivament respecte els anys anteriors.  Tascón ha reconegut que no es pot eliminar tota la concertada, perquè encara compleix necessitats d'escolarització, però ha demanat que la tendència sigui anar reduint la presència de places concertades a favor de l'escola pública més demanada. Vulneració de drets Belén Tascón ha recordat que, durant el procés de preinscripció, la pressió de les famílies que havien sol·licitat una plaça pública ha fet que el Departament hagi mantingut oberts grups que en un inici havia previst no oferir, sobretot a a P3 i principalment a Barcelona i àrea metropolitana. Precisament a la ciutat de Barcelona, la FaPaC assegura que només  han quedat places públiques en algunes escoles de Sants-Montjuïc, Nou Barris i Sant Martí, i per això, emplaça l'administració a trobar solucions per poder garantir que els propers cursos la situació ''d'angoixa'' que han patit algunes famílies, no s'hagi de repetir.  En aquest sentit, tot i que el 98% de famílies aconsegueixen entrar en una escola que han inclòs en la preinscripció, per Tascón, si les famílies tenen ''dret'' d'escollir escola, en el 2% que acaben assignades d'ofici, se li estan vulnerant aquests drets. Tascón ha denunciat també que enguany les ''pressions'' de l'administració en exigir una resposta ràpida en les assignacions d'ofici.

Summary: La FaPaC critica la ''manca de planificació'' d'Ensenyament i pronostica falta de places públiques els propers anys


Menys d'un 5% d'homes ha demanat reducció de jornada per poder cuidar de fills o familiars en un 81% de les empreses, un percentatge que es manté inferior al 25% quan s'apuja al 97% de les companyies. Aquesta és una de les xifres destacades de l'Observatori Adecco Igualtat, un estudi que ha enquestat més de 20.000 empreses d'arreu de l'Estat i que s'ha presentat aquest dilluns a Madrid. L'informe també constata que la presència de dones als òrgans de direcció continua sota mínims: per sota del 25% a la meitat de les companyies i –en el cas dels càrrecs intermedis-, inferior al 50% al 70% de les empreses. "La bretxa de gènere ha estat una altra víctima de la pandèmia de coronavirus", ha alertat Carmen Mancheño, coordinadora de CCOO Madrid. "Si les dones ja tenim de per si diferències al mercat laboral quan hi afegim alguns elements més com l'edat o la discapacitat, aquesta desigualtat encara és molt més gran", ha apuntat la viceconsellera de Treball de la Comunitat de Madrid, María Blázquez Agudo. "Per exemple, en el cas de les dones discapacitades, hi ha incentius potents per a la seva contractació però tot i així els homes amb discapacitat són més contractats", ha apuntat Blázquez, que considera igualment que les dones de més de 50 anys tenen un gran hàndicap al mercat laboral espanyol. "A més d'una bretxa salarial, també tenen una bretxa de prestacions a causa del tipus de treball realitzat i dels sectors, a més del rol de cuidadora dins l'àmbit familiar", ha criticat la viceconsellera de Treball madrilenya.  "Les dones pateixen en la majoria dels casos les exigències simultànies dels dos àmbits: laboral i familiar", ha afegit Mancheño, que ha volgut posar de relleu també que les dones "tenen una major exposició als riscos psicosocials a la feina". "En general realitzen amb més freqüència feines on els mètodes de treball i el disseny de tasques són ràpids i repetitius. I la legislació en prevenció no protegeix de manera específica a la dona, només en el cas d'embaràs o lactància", ha recordat la coordinadora de salut laboral a CCOO Madrid. "S'haurà d'anar molt en compte que després de la pandèmia, el teletreball no sigui una trampa per a la dona: treballant a casa i encarregant-se de totes les tasques domèstiques", ha conclòs Mancheño.   Només un 9% de dones a la construcció  Finalment, la directora del departament laboral de la Confederació Nacional de Construcció (CNC), María José Leguina, ha parlat de la dificultat de la dona per obrir-se pas dins el món de la construcció, especialment a peu d'obra. "Només el 9% dels treballadors del sector són dones, i majoritàriament en tasques d'administració a les empreses. En una dècada -2009 a 2019- aquest percentatge només ha augmentat un 1,2%", ha recalcat Leguina. "Per tal de canviar aquesta tendència, s'ha fomentat la formació de dones per a la seva incorporació al sector de la construcció. L'any 2019 es van formar 6.581 dones, un 18% que l'any anterior", ha manifestat la director del departament laboral de la CNC.  No obstant això, Leguina ha reconegut que la pobra presència de la dona en el món de la construcció es deu a fets culturals, laborals i de gènere. "Hi ha tres barreres fonamentals: la primera, intrínseca, pel treball físic; la segona, del mercat de treball; i la tercera, per les reticències dels propis companys homes", ha enumerat la directora del departament laboral de la CNC.   El 47% de les empreses ja té un pla d'igualtat L'Observatori Adecco d'Igualtat –amb enquesta a més de 20.000 empreses- dona xifres significatives que avalen que la discriminació de la dona encara és molt present al mercat laboral. La presència de la dona als òrgans de direcció només està per sobre del 25% exclusivament a les àrees de Recursos Humans i Financera, i per sota del 23% als consells de direcció. Una xifra encara molt llunyana del mínim del 30% de conselleres per al 2020 recomanat al Codi de Bon Govern de la Comissió Nacional del Mercat de Valors (CNMV). A banda, només el 19% dels projectes d'emprenedoria són iniciats per dones i el 62% d'elles el creen en solitari (una xifra que baixa al 26% en el cas dels homes, que acostumen a acompanyar-se de socis).  Pel que fa als contractes de treball, només el 46% de les dones universitàries tenen un contracte indefinit als quatre anys de graduar-se, un percentatge que puja al 60% en els homes. Finalment, i pel que fa als plans d'igualtat a les empreses, el 47% de les companyies enquestades ja el tenen a punt, el 9% està en fase de negociació i el 25% està en fase de diagnòstic previ. Així, tan sols el 18% de les empreses enquestades per Adecco no tenen a dia d'avui pla, ni estan en fase de negociació ni de diagnòstic previ.

Summary: Menys d'un 5% d'homes ha demanat reducció de jornada per cuidar de fills o familiars al 81% de les empreses


Totes les famílies de Vilatenim, a Figueres, desallotjades per les inundacions podran dormir avui a casa seva. Només una es va allotjar ahir a l'hotel ofert per l'Ajuntament. La resta de la trentena d'afectats ho han anat fent progressivament des d'aquest dilluns, tot i que continuen netejant els desperfectes provocats pel desbordament del riu Manol. Els interns de la residència Les Acàcies, que també es va haver de desallotjat, també han pogut fer nit al centre després que ahir s'arreglessin els accessos a l'equipament.

Summary: Totes les famílies de Vilatenim desallotjades per les inundacions podran dormir avui a casa seva